Kole Omotoso
Kole Omotoso, f. 1943, nigeriansk forfatter. Omotosos modersmål er yoruba, han er doktor i arabisk litteratur og skriver dramatik og prosa på engelsk. Han er litteraturprofessor i Sydafrika og dybt engageret i debatter om kulturpolitik i Afrika. Omotosos to første romaner, The Edifice (1971) og The Combat (1972), og hans teaterstykke Shadows in the Horizon (1977) er indflydelsesrige eksempler på Nigerias anden forfattergenerations politisk orienterede litteratur. Han har skrevet detektivromaner, der adskiller sig fra de gængse ved at lægge vægt på opklaringen af forbrydelser som en kollektiv snarere end en individuel indsats. Emnet for den eksperimenterende dokumentariske roman Just Before Dawn (1988) er de sidste 100 års nigerianske historie.